Ritratt: Unsplash  Il-ġurnata tal-4 ta' Frar hi magħruha bħala l-Jum Dinji tal-Kanċer. L-ewwel reazzjoni ta' meta xi ħadd li qed tgħix miegħu jgħidulu li għandu kanċer huwa ta' xokk… tħossok qisek li f'daqqa waħda qiegħed tgħix ġo ħolma u mhux xi ħaġa reali, fl-istess ħin jidħol il-ħsieb forsi ħadu xi żball, imbagħad jista' jkun hemm rabja kif ukoll ħsibijiet tqal u konfużi għax ma tafx x'ġej għalik u għal dik il persuna li tgħix magħha. Allura x'għandek tagħmel? L-ewwel pass hu li tfittex l -għajnuna. Entitajiet bħall-Hospice jistgħu jgħinuk kemm fuq pariri u servizzi mediċi u prattiċi, kif ukoll permezz ta' għajnuna emozzjonali, psikoloġika u spiritwali. Kun onest/a kemm jista' jkun mal-pazjent għax b'hekk tonqos it-tensjoni li jġib miegħu l-ħabi. Il-pazjent ħa jħoss li hemm xi ħaġa serja u kif jinduna li qed taħbilu ma jibqax jafda u jsir iktar iżolat. U hawn jerġa' jidħol il-bżonn ta' għajnuna professjonali sabiex jekk ikun hemm bżonn tieħu parir professjonali, għaliex mhux faċli tgħid il-verità f'dawn iċ-ċirkostanzi. Ħafna jsaqsu "x'se ngħid sabiex nagħmillu kuraġġ lill-pazjent?" Kull pazjent jurik meta jixtieq jitkellem u meta jrid ikollu ħin għalih. Importanti nirrispettaw dawn il-mumenti. L-iktar ħaġa effettiva meta l-pazjent jixtieq jitkellem huwa li tisim għu… tisma ' jfisser li mhux moħħok x 'se tgħid inti imma li tisma ' kull kelma li jkun qed jgħidlek u tifhem xi jkun qed jgħidlek. B'hekk tkun qed tgħin biex il-pazjent ma jħossux waħdu u jħoss li xi ħadd qed jifhmu. Itlob u aċċetta għajnuna anke mingħand qraba jew ħbieb li jistgħu jgħinu sabiex jinqasam ix-xogħol bħal visti tal-isptar mal-pazjent, ħin sabiex tinġieb il-mediċina mill-ispiżerija, xi ħarġa mal-pazjent, ħin ieħor li xi ħadd joqgħod mal-pazjent sabiex min qed jieħu ħsiebu jkollu ftit ħin għalih, xi xiri li jkun hemm bżonn. Importanti li l-għajnuna tkun koordinata u b'hekk il-pazjent ma jħossux ta' piż fuq persuna waħda. Ritratt: hospicemalta.org Jekk ikollkom xi vista l-isptar jew ħa titkellem ma' xi tabib, agħmel lista bil-miktub ta' x'qed jinkwetak u x'tixtieq tistaqsi minn qabel, għax faċli li dak il-ħin tinfixel u ma ssemmix x'qed jinkwetak. Staqsi u ħu pariri ta' organizzazzjoni bħall-Hospice jew professjonisti oħra fuq affarijiet prattiċi bħal kif ħa taħsel il-pazjent jew tniżżlu mis-sodda mingħajr ma tweġġa' lilu jew lilek innifsek. Kif tista' tgħin lil xi ħadd bi qtugħ ta' nifs b'affarijiet sempliċi bħal tieqa miftuħa jew fann jew pariri fuq kura tal-ħalq għal min mhux jiekol u jixrob normali fost affarijiet oħra. Ħu pariri dwar xi eżerċizzju fiżiku ħafif li jista' jibbenifika minnu l-pazjent. Jista' wkoll bil-gwida ta' professjonisti jsir xi "massage" sempliċi li jgħin lill-pazjent. Fittex għajnuna fuq xi benefiċċji finanzjarji, li jista' jkun intitolat għalihom il-pazjent jew anke inti stress, sabiex tittaffa t-tbatija finanzjarja wkoll. Għalhekk importanti tfittex l-għajnuna għax ara kemm tista' tgħin lill-pazjent u lilek innifsek. U fl-aħħar u żgur mhux l-inqas ĦU ĦSIEB TIEGĦEK innifsek billi tieħu l-għajnuna li għandek bżonn kif ukoll tħalli ħin għalik. B'hekk tista' tibqa' tgħin u tieħu ħsieb lill-persuna li tgħix miegħek b'mod komplet. Hospice Malta toffri ħafna għajnuna. Għal aktar dettalji żur is-sit www.hospicemalta.org Infakkrukom fil-maratona tal-Hospice Malta li se ssir il-Ħadd 14 ta' Frar biex jinġabru fondi għall-ftuħ ta' kumpless għall-kura paljattiva bl-isem ta' St Michael Hospice. Inti tista' tgħin billi dak inhar tagħti d-donazzjoni tiegħek: Ritratt: Facebook – Hospice Malta Dan it-tagħrif twassal minn Anna Frendo, Care Services Manager f' Hospice Malta .